
_START_ARTICLE_
Reims Ærkebispesæde
_START_PARAGRAPH_
Verdenssarv i Reims er et område på 4,16 ha i Reims i departementet Marne i regionen Champagne-Ardenne i det nordlige Frankrig. Verdensarven omfatter de tre vigtigste bygninger under Ærkebispesædet Reims. Det er domkirken Notre-Dame de Reims, Klosterkirken Saint-Remi og Tau-paladset._NEWLINE_Der var her, at kong Klodevig 1. blev døbt i 498. Det var også her, at mange franske konger blev kronede mellem 990 og 1825._NEWLINE_Området blev optaget på UNESCOs Verdensarvsliste i 1991.
_START_SECTION_
Notre-Dame de Reims
_START_PARAGRAPH_
Notre-Dame de Reims (fransk for Vor Frue af Reims) er den romersk-katolske domkirke i Reims. Den er bygget i gotisk stil. Den er en af Frankrigs største katedraler, og den er særlig kendt for sin rigt udsmykkede facade. Katedralen er hovedkirke i Ærkebispedømmet Reims._NEWLINE_Indtil 1825 var domkirken en kroningskirke, hvor de franske konger blev kronet._NEWLINE_Sammen med domkirkerne i Amiens og Chartres er Notre-Dame de Reims betydningsfulde eksempler på gotisk kirkebyggeri i det nordlige Frankrig._NEWLINE_Den ældre domkirke brændte i 1211. Den sidste del af den nuværende kirkes tag lagt i 1299, mens vestfacaden stod færdig i 1300-tallet. På det samme sted lå den kirke, hvor kong Klodevig 1. blev døbt af Sankt Remigius af Reims den 24. december 498.
_START_SECTION_
Klosterkirken Saint-Remi
_START_PARAGRAPH_
Klosterkirken Saint-Remi (fransk: Basilique Saint-Remi de Reims) er en basilika, bygget fra 1005 til 1049 i byen Reims i regionen Champagne-Ardenne, Frankrig. Kirken indeholder relikvier efter Reims' byhelgen og Frankrigs nationalhelgen Sankt Remigius af Reims, biskop af Reims i 459–533. Kirken indeholder også flere andre grave.
_START_SECTION_
Tau-paladset
_START_PARAGRAPH_
Tau-paladset (fransk: Palais du Tau) i Reims i Frankrig, var bolig for ærkebiskoppen af Reims._NEWLINE_En brand 19. september 1914 ødelagde paladset, og bygningen blev først restaureret efter 1945._NEWLINE_Paladset forbindes med det franske monarki, eftersom Frankrigs konger blev kronet i domkirken Notre-Dame de Reims, som er nabobygningen. Paladset var residens og omklædningskammer for kongerne før kroningsceremonierne. Banketterne efter kroningen blev også holdt her; den ældste kendte kroningsbanketten fandt sted i 990, den sidste i 1825._NEWLINE_Et museum med genstande fra katedralen, Musée de l'Œuvre, blev åbnet i 1972.